תודה שהזמנתם אותי לטקס זה.

כבוד הוא לי להשתתף בטקס חלוקת מלגות על שם השופט דורון מיבלום ז"ל שכיהן כנשיאו של בית הדין האזורי לעבודה בחיפה, בראשו אני עומד היום.

אני הכרתי את השופט מיבלום ז"ל כעורך דין שהופיע לפניו ולא היתה לי הזכות להכירו באופן אישי. אך חשוב לי לתאר את דמותו של השופט מיבלום ז"ל המצטיירת, הן מפסיקותיו והן מהאנשים שעבדו עמו, אשר מזה שנים עובדים גם עמי ואהבתם אליו ניכרת כל הזמן.

דורון מיבלום ז"ל היה שופט אוהב אדם, אשר הבין את צרכיו וזכויותיו של החלש והבודד אל מול המערכת. השפעתו של השופט מיבלום ז"ל על בית הדין ניכרת עד היום ובמה דברים אמורים.

משך שנים רבות חלה בבתי הדין לעבודה הלכה ברורה שקבעה חזקה חלוטה לפיה בעלות על רכב או שימוש קבוע ברכב שללו זכאות לתשלום קצבת הבטחת הכנסה. זו היתה ההלכה הנהוגה עד ליום 28.02.12 אז ניתן בג"צ חסן על ידי כב' הנשיאה כתוארה אז השופטת דורית בייניש (בג"צ 10662/04 סלאח חסן ואח' נ. המוסד לביטוח לאומי). עד אז די היה בעצם הבעלות או השימוש ברכב בכדי לשלול מאדם גמלת הבטחת הכנסה.

בג"צ חסן שינה את המצב המשפטי בקובעו שאותה הלכה ששללה באופן גורף זכאות לגמלת הבטחת הכנסה פוגעת בזכות לקיום מינימלי בכבוד וזו פגיעה שאינה מידתית ואינה עומדת במבחני החוקתיות. לכן נקבע, כי יש להכריז על בטלותו של אותו סעיף 9א(ב) לחוק הבטחת הכנסה על מנת לאפשר למחוקק גיבוש הסדר חדש.

אבקש להקריא לכם קטע קצר מפסק דין:

**"בשנים האחרונות חזרו ועלו הרהורים, אף מפיהם של שופטי בית הדין הארצי, בדבר תוקפה של ההלכה הנ"ל ונשאלה השאלה אם עומדת היא בצוק העיתים או נוכח השתנות בסיסית של נתונים מבניים, כלכליים וחברתיים בחברה הישראלית....**

**במישור הכלכלי והחברתי – אין כעת ספק כי החברה הישראלית מצויה בתקופה שונה מזו שבה התגבשה ההלכה הפסיקתית הנ"ל ...**

**לאחר שבחנו וחזרנו ובחנו פני הדברים ובשוקלינו את המישור המשפטי והמישור החברתי-כלכלי, הגענו למסקנה, כי בענייננו אין ההלכה הנ"ל עומדת במבחן המידתיות, נוכח הפגיעה העולה על המידה שבתקנה נשוא הכרעה זו והשלכותיה. כיום, חדלה ההחזקה בכלי רכב להיות סממן של רווחה כלכלית ובודאי שאינה בבחינת מותרות".**

אם סברתם כי הקראתי לכם קטע מבג"צ חסן שניתן בחודש פברואר 2012 טעיתם. זהו קטע מפסק דינו של השופט מיבלום ז"ל שניתן כ-14 שנים קודם לכן, ביום 26.05.98 (ראה בל 1069/98) בתביעתה של אם חד הורית לשלושה ילדים קטנים שאחד מילדיה סבל ממחלה ואביהם של ילדיה היה נרקומן.

זוהי דוגמא מובהקת לכך שהשופט מיבלום ז"ל היה שופט פורץ דרך המחובר לעמו ואיש שאוהב אנשים.

עד היום אותם אנשים שעבדו עמו והעובדים עמי מזה שנים מדברים על אישיותו המדהימה מלאת החן וההומור של השופט מיבלום ז"ל.

מכאן, אבקש לאחל הצלחה לאותם סטודנטים שעבודותיהם בנושאי עולם העבודה זכו למלגות על שמו של השופט המנוח דורון מיבלום ז"ל שמשמש דוגמא לכולנו.